ลดหย่อน/ยกเว้นภาษีเงินได้บุคคลธรรมดา (ตอน 3)
ต่อจากสัปดาห์ที่แล้วเกี่ยวกับรายการลดหย่อนและยกเว้นภาษีเงินได้บุคคลธรรมดา
1 มี.ค. 2556

ต่อจากสัปดาห์ที่แล้วเกี่ยวกับรายการลดหย่อนและยกเว้นภาษีเงินได้บุคคลธรรมดา 
ยกเว้นภาษีค่าซื้อหน่วยลงทุนในกองทุนรวมเพื่อการเลี้ยงชีพ (RMF) ผู้มีเงินได้ฯ ได้รับยกเว้นภาษีเท่ากับค่าซื้อหน่วยลงทุนในกองทุนรวมเพื่อการเลี้ยงชีพ แต่ไม่เกิน 5 แสนบาท และไม่เกินร้อยละ 15 ของเงินได้พึงประเมิน ผู้มีเงินได้ฯ ต้องถือหน่วยลงทุนไม่น้อยกว่า 5 ปี นับตั้งแต่วันซื้อหน่วยลงทุนครั้งแรกและไถ่ถอนหน่วยลงทุนนั้นเมื่อผู้มีเงินได้ฯ มีอายุไม่ต่ำกว่า 55 ปีบริบูรณ์ 
การยกเว้นภาษีค่าซื้อหน่วยลงทุนในกองทุนรวมเพื่อการเลี้ยงชีพ เมื่อรวมกับเงินสะสมที่จ่ายเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ครูตามกฎหมายว่าด้วยโรงเรียนเอกชน รวมกันแล้วต้องไม่เกิน 5 แสนบาทต่อปีภาษี 
ยกเว้นภาษีค่าซื้อหน่วยลงทุนในกองทุนรวมหุ้นระยะยาว (LTF) ผู้มีเงินได้ฯ ได้รับยกเว้นภาษีเท่ากับค่าซื้อหน่วยลงทุนในกองทุนรวมหุ้นระยะยาว แต่ไม่เกิน 5 แสนบาท และไม่เกินร้อยละ 15 ของเงินได้พึงประเมิน และถือหน่วยลงทุนเป็นระยะเวลาไม่น้อยกว่า 5 ปีปฏิทิน (ไม่รวมถึงกรณีผู้มีเงินได้ไถ่ถอนหน่วยลงทุนเพราะทุพพลภาพหรือตาย) ผู้มีเงินได้ฯ ที่ใช้สิทธิต้องเป็นบุคคลธรรมดา (ไม่รวมห้างหุ้นส่วนสามัญหรือคณะบุคคลที่มิใช่นิติบุคลและกองมรดกที่ยังไม่ได้แบ่ง) 
ยกเว้นภาษีเงินสะสมกองทุนบำเหน็จบำนาญข้าราชการ (กบข.) สมาชิกของกองทุนฯ ได้รับยกเว้นภาษีเท่ากับเงินสะสมที่จ่ายเข้ากองทุนบำเหน็จบำนาญข้าราชการ แต่ไม่เกิน 5 แสนบาท 
ยกเว้นภาษีเงินสะสมกองทุนสงเคราะห์ครูโรงเรียนเอกชน ผู้มีเงินได้ฯ ได้รับยกเว้นภาษีเท่ากับเงินสะสมที่จ่ายเข้ากองทุนสงเคราะห์ฯ แต่ไม่เกิน 5 แสนบาท 
ยกเว้นภาษีผู้มีเงินได้ฯ ซึ่งเป็นผู้อยู่ในประเทศไทยและมีอายุไม่ต่ำกว่า 65 ปีบริบูรณ์ ผู้มีเงินได้ฯ ได้รับยกเว้นภาษีเท่ากับเงินได้ฯ ที่ตนเองได้รับในปีภาษี แต่ไม่เกิน 1.9 แสนบาท สำหรับปีภาษี 2555 ผู้มีเงินได้ฯที่ใช้สิทธิต้องเป็นผู้ที่เกิดในปี พ.ศ. 2490 หรือเกิดก่อนปี พ.ศ. 2490
ยกเว้นภาษีผู้มีเงินได้ฯ ซึ่งเป็นคนพิการที่มีอายุไม่เกิน 65 ปี ผู้มีเงินได้ฯ ได้รับยกเว้นภาษีเท่ากับเงินได้ฯ ที่ตนเองได้รับในปีภาษี แต่ไม่เกิน 1.9 แสนบาท ผู้มีเงินได้ฯ ต้องมีบัตรประจำตัวคนพิการตามกฎหมายว่าด้วยการส่งเสริมและพัฒนาชีวิตคนพิการ หากเป็นผู้มีอายุ 65 ปีบริบูรณ์ขึ้นไป ให้ใช้สิทธิยกเว้นภาษีผู้มีเงินได้ฯ ซึ่งเป็นผู้อยู่ในประเทศไทยและมีอายุไม่ต่ำกว่า 65 ปีบริบูรณ์ 
ยกเว้นภาษีเงินค่าชดเชยที่ได้รับตามกฎหมายแรงงาน ผู้มีเงินได้ฯ ที่ออกจากงานโดยไม่สมัครใจ เงินค่าชดเชยที่ได้รับจะได้รับการยกเว้นภาษีเท่ากับค่าจ้างหรือเงินเดือนค่าจ้างของการทำงาน 300 วันสุดท้ายก่อนออกจากงาน แต่ยกเว้นไม่เกิน 3 แสนบาท 
ยกเว้นภาษีเพื่อสนับสนุนการศึกษา ผู้มีเงินได้ฯ ได้รับยกเว้นภาษีเป็นจำนวน 2 เท่าของรายจ่ายที่เป็นค่าใช้จ่ายเพื่อสนับสนุนการศึกษา แต่ไม่เกินร้อยละ 10 ของเงินได้พึงประเมิน 
ยกเว้นภาษีจากค่าซื้อบ้านหลังแรก ผู้มีเงินได้ฯ ได้รับยกเว้นภาษีเท่ากับภาษีเงินได้ที่คำนวณจากเงินได้สุทธิ หรือที่ต้องชำระก่อนการคำนวณเครดิตภาษี แต่ไม่เกินร้อยละ 10 ของมูลค่าของบ้านฯ (มูลค่าบ้านฯ ต้องที่ไม่เกิน 5 ล้านบาท) โดยให้ใช้สิทธิเป็นเวลา 5 ปีภาษีต่อเนื่องกัน เป็นจำนวนเท่าๆ กันในแต่ละปีภาษี ดังนั้น ในแต่ละปีใช้สิทธิได้ไม่เกิน 1 แสนบาท ทั้งนี้ ต้องจ่ายค่าซื้อบ้านหลังแรกและจดทะเบียนโอนกรรมสิทธิ์ระหว่างวันที่ 21 ก.ย. 2554 ถึงวันที่ 31 ธ.ค. 2555 
ยกเว้นภาษี สำหรับค่าใช้จ่ายในการซ่อมแซมบ้าน และรถยนต์ ผู้มีเงินได้ฯ ที่ได้ประสบอุทกภัยที่เกิดขึ้นระหว่างวันที่ 25 ก.ค. 2554 ถึงวันที่ 31 ธ.ค. 2554 ค่าใช้จ่ายในการซ่อมแซมบ้านได้รับยกเว้นภาษีเท่ากับเงินที่ได้จ่ายเป็นค่าซ่อมแซมฯ แต่ไม่เกิน 1 แสนบาท สำหรับรถยนต์ได้รับยกเว้นภาษีเท่ากับเงินที่ได้จ่ายเป็นค่าซ่อมแซมฯ แต่ไม่เกิน 3 หมื่นบาท 
ท่านใดที่จะใช้สิทธิลดหย่อนและยกเว้นภาษีเงินได้บุคคลธรรมดา ขอให้ตรวจสอบว่า เป็นไปตามหลักเกณฑ์และเงื่อนไขที่กฎหมายกำหนดหรือไม่ จะได้ไม่มีปัญหาในภายหลัง การลดหย่อนและยกเว้นภาษี คงจบเพียงแค่นี้ สวัสดีครับ